钦定古今图书集成/明伦汇编/氏族典/第270卷 > 王继先
## 钦定古今图书集成/明伦汇编/氏族典/第270卷 > 王继先

按《宋史王继先传》：“继先，开封人，奸黠善佞，建炎初，以
医得幸。其后寖贵宠，世号王医师。至和安大夫，开州
团练使致仕。寻以覃恩改授武功大夫，落致仕，既而
特授荥州防御使。太后有疾，继先诊视有劳，特补其
子悦道为阁门祗候。寻命继先主管翰林医官局，力
辞。是时继先用事，中外切齿，乃乞致仕，以避人言。俄”
除右武大夫、华州观察使。吴贵妃进封推恩，迁奉宁
军承宣使。继先遭遇冠绝人臣，诸大帅承顺下风，莫
敢少忤，其权势与秦桧埒。迁昭庆军承宣使，侍御史
杜莘老劾其十罪，诏“继先福建居住，其子安道，武泰
军承宣使，守道，朝议大夫、直徽猷阁，悦道，朝奉郎、直
秘阁，孙锜，承议郎、直秘阁，并勒停。”天下称快。孝宗即
位，诏任便居住，淳熙八年卒。